Odchýlkomer (praktická technika)

Odchýlkomer (staršie a nevhodne: úchylkomer; názvy najmä pre nedigitálne typy aj: číselníkový odchýlkomer, číselníkový indikátor, hodinkový indikátor, číslicový odchýlkomer, nevhodne: číselníkový/číslicový/hodinkový úchylkomer, hovorovo: hodinky, staršie: indikátor, staršie pre komparačné typy: číselníkový komparátor) je druh jednoduchého meracieho prístroja pre presné odmeriavanie malých vzdialeností. Presné definície podľa STN/ISO sú takéto:
číselníkový odchýlkomer je merací prístroj, v ktorom sa axiálne posuny dotykového hrotu prenášajú a zväčšujú vhodnými mechanickými prostriedkami na ručičku, ktorá sa krúti pred analógovou okrúhlou stupnicou (Anglický názov: mechanical dial gauge, staršie (ISO 7078): dial gauge) 
digitálno-elektronický odchýlkomer je merací prístroj, v ktorom axiálne posuny dotykového hrotu prijíma prevodník a sú premieňané na elektronický signál prostredníctvom vhodných elektronických prostriedkov a prenášané na fyzicky intergrovaný digitálny displej (ang. Electronic digital-indicator gauge)

Princíp číselníkového odchýlkomera 
Meraný lineárny pohyb je prevedený transformačným mechanizmom (prevodovkou) na rotačný pohyb ručičky indikátora. Malá zmena lineárneho pohybu spôsobí rádovo väčšiu zmenu polohy ručičky indikátora voči stupnici (rozdiel môže byť 1 - 10000x).

Typy 
 podľa prevodu: s ozubeným, pákovým, pružinovým, kombinovaným prevodom
 podľa druhu číselníka: s jednootáčkovým, viacotáčkovým či menej ako jednootáčkovým číselníkom
 podľa vyhotovenia: mechanické, elektronické
 podľa použitia: priame, komparačné

Elektronické odchýlkomery umožňujú prenos meraných údajov a ich spracovanie v počítači.

Poznámky

Referencie 

Meracie prístroje